Se et lille udpluk fra pressemødet i videoplayeren oven for.

Morten Olsen stopper som dansk landstræner. Det meddelte han sent tirsdag aften på et pressemøde umiddelbart efter playoff-kampen mod Sverige.

- Det giver ingen mening at fortsætte, lød meldingen blandt andet fra Olsen, som virkede meget berørt af situationen.

- Jeg vil gerne sige tak for samarbejdet.

Morten Olsens kontrakt stod til at udløb efter EM-slutrunden til sommer, men efter den missede kvalifikation til mesterskabet, ser kaptajnen ingen grund til at fortsætte.

- Jeg stiger af herfra, sagde han til de fremmødte pressefolk.

Morten Olsen har ført det danske fodboldlandshold frem til fire ud af otte slutrunder i løbet af sine 15 år som landstræner, og om det er slut med fodbold nu for den 66-årige træner, er endnu uvist. Men det kan meget vel være tilfældet, forklarede Olsen.

- Jeg ved det ikke, men jeg har det på fornemmelsen, sagde han.

Den nu forhenværende landstræner debuterede som dansk kaptajn i år 2000 med en sejr over Færøerne. Han efterfulgte Bo Johansson.